Gəzər
Şəkərsən, şəhdsən, şəkərxasən sən, 
Sənin yanağında laləzar gəzər.
Saçın gərdənində səllasil təki,
Reyhan tellərindən intizar gəzər.

Dəhanın hoqqadır, inci dəndanın,
Nə şirindi dilin, ləziz xəndanın, 
Aşıqlar ayağı sənin zindanın,
Axır ki, canında ixtiyar gəzər.

Dəryadan təşnəni atdım kənara,
Hicran atəşinə sən elə çara,
Səndən ayrı getsə hansı diyara, 
Məlikballı Qurban xakisar gəzər.
Qoşmalar